Jacob Bjerknes
Store norske leksikon,Realfag,Meteorologi,Meteorologer, organisasjoner og historie,Personer i meteorologi
Jacob Bjerknes var en norsk meteorolog som var aktiv både i Norge og USA. Sammen med sin far Vilhelm Bjerknes, Halvor Solberg og Tor Bergeron grunnla han den såkalte Bergensskolen, som ved å studere luftmasser, fronter og lavtrykksutviklinger kom frem til helt nye og vesentlig forbedrede metoder for værvarsling.
Stillinger Jakob Bjerknes var assistent hos sin far Vilhelm Bjerknes ved det geofysiske instituttet i Leipzig 1916–1917. Deretter var han meteorolog ved Meteorologisk observatorium i Bergen 1918–1920 og bestyrer av Vervarslinga på Vestlandet 1920–1931. Han ble dr.philos. i 1924, professor i meteorologi ved Bergens museum 1931–1940 og ved University of California fra 1940. Faglige bidrag Bjerknes utgav i 1919 On the Structure of Moving Cyclones som innledet et «klimaskifte» innen meteorologien. For første gang fikk man her et teoretisk holdbart tredimensjonalt bilde av temperaturfordeling, luftstrømmer, skyforhold og nedbør i den type vandrende lavtrykk som dominerer på våre bredder. Bjerknes arbeidet videre med lavtrykkenes struktur og med bølger i vestavindsbeltet, senere også den storstilte luftsirkulasjon i atmosfæren. Hans siste forskningsinnsats gjaldt vekselvirkningen mellom hav og atmosfære og dennes betydning for langsiktige endringer i værtype og klima.Bjerknes hadde en særlig evne til å kombinere empiriske oppdagelser med teoretiske resonnementer, skjelne det vesentlige fra det uvesentlige og å finne frem til fundamentale prinsipper som lot seg anvende i praktisk værvarsling. Som universitetslærer fikk Bjerknes stor betydning, ikke minst i USA, der han sammen med en annen norsk meteorolog, Jørgen Holmboe, bygde opp en meteorologisk avdeling som ble en av verdens fremste, både når det gjaldt undervisning og forskning. Under andre verdenskrig ble det her utdannet et stort antall meteorologer til tjeneste i forbindelse med militære operasjoner.Bjerknes var medlem av akademier og vitenskapelige selskaper i mange land, og mottok også en rekke utmerkelser. Les mer i Store norske leksikon Jacob Bjerknes (Norsk biografisk leksikon) meteorologi